《题蕉溪井因复过蕉溪而作》
明代·张天赋

蕉溪高半天，上有飞来泉。源不出天上，乃在山之颠。

龙深诚叵出，觱沸清且涟。达人因而井，汲引通衢边。

往来除烦燥，心体复自然。舒徐遵王路，荡荡无党偏。

愿加井甃功，井井期蝉联。王明并受福，井道功浑全。

作者简介：张天赋（一四八八—一五五五），字汝德，号叶冈，别号爱梅道人。兴宁人。少负才名，从湛甘泉游，闻性命之学。明世宗嘉靖十一年（一五三二）贡生，为县令祝枝山所赏识。尝讲学于崇正书院，凡三修县志，并与修《广东通志》及《武宗实录》。由拔贡任浏阳丞，署县事。以病乞归。年六十七。有《叶冈诗集》四卷。清咸丰《兴宁县志》卷九有传。张天赋诗，以明嘉靖刊本《叶冈诗集》为底本。